สบน.เกลี่ยบอนด์ไทยเข้มแข็งให้แบงก์ขายดีดันยอด
สบน. เล็งเกลี่ยพันธบัตรไทยเข้มแข็งจันทร์นี้ ให้แบงก์ที่ขายดีช่วยดันยอด หลังคาดขายไม่หมด 1 แสนล้านบาท
11 มิ.ย. 2553

สบน. เล็งเกลี่ยพันธบัตรไทยเข้มแข็งจันทร์นี้ ให้แบงก์ที่ขายดีช่วยดันยอด หลังคาดขายไม่หมด 1 แสนล้านบาท 
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ยอดจำหน่ายพันธบัตรออมทรัพย์ ณ วันที่ 11 มิ.ย. อยู่ที่ประมาณ 7.3 หมื่นล้านบาท คิดเป็น 70% ของวงเงินพันธบัตรทั้งหมด 1 แสนล้านบาท คิดเป็นจำนวนผู้ที่จองซิ้อกว่า 9.66 หมื่นราย ทั้งนี้คาดว่าในช่วงหลังปิดการจำหน่ายในวันที่ 14 มิ.ย. จะมีการสรุปยอด โดยหากพบว่าสถาบันการเงินใดจำหน่ายพันธบัตร ก็จะเอาโควต้าพันธบัตรของสถาบันการเงินอื่นที่ยังเหลืออยู่เกลี่ยมาให้สถาบันการเงินที่ขายพันธบัตรหมดแล้ว ซึ่งล่าสุดนี้มี 3 ธนาคารที่ขายพันธบัตรในโควต้าหมดแล้วได้แก่ ธนาคารนครหลวงไทย ธนาคารธนชาติ และธนาคารซีไอเอ็มบี ประเทศไทย ส่วนที่ธนาคารออมสินยังเหลือพันธบัตรอยู่อีก 46 %  จากทั้งหมด7,800 ล้านบาท ซึ่งทางออมสินยืนยันว่าจะขายได้ทั้งหมด ด้านธนาคารกรุงเทพเหลืออีก 6,000 ล้านบาท จากทั้งหมด 2 หมื่นล้านบาท ธนาคารกรุงไทย และธนาคารไทยพาณิชย์ เหลืออีกประมาณ4,000 - 5,000 ล้านบาท หรืออีกประมาณ 30 % เท่าๆ กัน ขณะที่ธนาคารกสิกรไทยเหลือวงเงินน้อยที่สุดเพียง 2,000 ล้านบาท 
" ประชาชนทั่วไปอาจจะไม่ค่อยทราบข่าว หรืออาจเข้าใจผิดคิดว่าหมดรอบผู้สูงอายุแล้วพันธบัตรก็หมดไปด้วย รวมทั้งเชื่อว่าผลกระทบจากการเมื่องทำให้คนไม่กล้าลงทุนระยะยาว แม้จะเห็นว่าผลตอบแทนสูงก็ตาม " 
ทั้งนี้คาดว่าหลังจากที่มีการประชาสัมพันธ์ในช่วงวันหยุดเสาร์ อาทิตย์นี้แล้วยอดขายพันธบัตรในวันที่ 14 มิ.ย. นี้จะเพิ่มขึ้นจากยอดเฉลี่ยที่ 3,000 ล้านบาทต่อวันเพิ่มเป็นกว่า 4,000 ล้านบาทต่อวัน ซึ่งอาจทำให้เมื่อครบวันที่ปิดการจำหน่ายในวันที่ 16 มิ.ย. ไม่สามารถขายพันธบัตรได้ครบ 1 แสนล้านบาท แต่ก็ถือว่าไม่พลาดเป้าเนื่องจากวงเงินที่เหลือก็ถูกเก็บจัดสรรไว้เป็นส่วนของเงินที่ต้องกู้จากสถาบันการเงินซึ่งเสียดอกเบี้ยเพียง 1.3 - 1.4 %